C. Interkultúrne kompetencie učiteľa
Táto časť kurikula hovorí o štandardoch, ktoré sú cieľom multikultúrnej výchovy v príprave učiteľov.
Štandardy v tomto kontexte sú výrokmi o tom, čo by interkultúrne kompetentný učiteľ mal vedieť a čo by mal byť schopný robiť potom, ako absolvuje multikultúrnu výchovu na univerzite. Štandardy hovoria o tom, k akému cieľu smeruje multikultúrna výchova na univerzitách.
Interkultúrne kompetentný učiteľ je takým učiteľom, ktorý 
a) 	vie a je schopný kriticky vnímať a vyhodnocovať kultúrnu výmenu a medzikultúrnu komunikáciu, ako aj sprostredkovať túto svoju reflexiu žiakom
b) 	vie a dokáže podporovať medzikultúrne porozumenie u svojich žiakov
c) 	je schopný a vie u detí rozvíjať schopnosti pre chápanie a interpretáciu znakov, prejavov a významov iných kultúr v kultúrnych artefaktoch a v komunikácii druhých ľudí
d) 	je schopný sprostredkovať kontakty rôznych kultúr v triede.
Štandardy pre multikultúrnu výchovu členíme do troch skupín podľa toho, ktoré kompetencie sa v multikultúrnej výchove rozvíjajú:
•	Obsahové štandardy hovoria o tom, čo by interkultúrne kompetentný učiteľ mal vedieť a čo by si mal uvedomovať. Sú viazané na poznanie a informácie a hovoria o obsahu vedomia učiteľa.
•	Výkonové štandardy hovoria o tom, čo by mal byť takýto učiteľ schopný robiť v práci so žiakmi. Viažu sa na schopnosti a zručnosti a hovoria o vzťahu učiteľa a žiakov.
•	Osobnostné štandardy hovoria o tom, aké osobnostné vlastnosti by mal mať interkultúrne kompetentný učiteľ. Viažu sa na postoje a kultúrnosť osobnosti a hovoria o osobnostných predpokladoch pre vykonávanie multikultúrnej výchovy. Sú veľmi úzko späté s hodnotovými orientáciami. 
Štandardy ako cieľová hodnota bezprostredne ovplyvňujú zámery kurikula. Na základe štandardov, čiže na základe interkultúrnych kompetencií učiteľa, môžeme programovať zámery multikultúrnej výchovy učiteľa. Zmena zámerov multikultúrnej výchovy môže ovplyvniť aj premenu štandardov, ale východisko tvoria štandardy, čiže to, čo by učiteľ mal vedieť a čo by mal byť schopný robiť.
Zo štandardov priamo vyplýva aj obsah multikultúrnej výchovy - do učebného plánu treba vložiť také témy a také postupy, aby sme dosiahli cieľovú hodnotu multikultúrnej výchovy, teda proklamované štandardy. Ovplyvňujú aj neskoršie stanovovanie metód, aké v priebehu multikultúrnej výchovy využijeme. 
V pozadí toho všetkého, ako podstatné východisko pre štandardy, sú však základné hodnoty, o ktorých hovorí časť Zmysel multikultúrnej výchovy. Sú axiómami, z ktorých vyrastajú interkultúrne kompetencie učiteľa a celý zvyšný proces multikultúrnej výchovy učiteľa.
Učiteľ nie je interkultúrne kompetentný až po splnení všetkých uvedených štandardov, ale v procese multikultúrnej výchovy postupne získava jednotlivé interkultúrne kompetencie. 
Tieto štandardy sú ideálom, ku ktorému by multikultúrna výchova na univerzitách mala smerovať. V prípade, ak fakulta (katedra) nie je schopná viesť budúcich učiteľov uvedenými smermi, je možné tieto štandardy využiť ako podklad pre doplnenie učebného plán fakulty (katedry).
Obsahové štandardy
A. 	Učiteľ by mal poznať kultúru svojho regiónu a svojho národa.
Aby učiteľ dosiahol tento štandard, mal by
•	poznať históriu svojej kultúry
•	poznať vzťahy svojej kultúry k iným kultúram
•	poznať miesto svojej kultúry v euro-atlantickej civilizácii
•	sledovať súčasnú kultúru svojho regiónu a národa.
B. 	Učiteľ by mal poznať iné kultúry.
Aby dosiahol tento štandard, mal by
•	identifikovať, ktoré kultúry sa vyskytujú v jeho okolí
•	rozumieť odlišnostiam euro-atlantickej kultúrnej tradície od iných tradícií
•	poznať základné dáta z najväčších svetových kultúr
•	analyzovať neznáme kultúrne produkty z iných kultúrnych tradícií.
C. 	Učiteľ by mal poznať kultúru Slovenskej republiky.
Aby dosiahol tento štandard, mal by
•	poznať, aké kultúrne tradície vytvárali a vytvárajú kultúru Slovenska
•	uvedomovať si vzťahy medzi rôznymi etnikami a sociálnymi vrstvami na Slovensku a poznať základné dáta z ich kultúr
•	rovnocenne a nezaujato zhodnocovať prínos rôznych etník pre kultúrnu tradíciu Slovenska.
D. 	Učiteľ by mal poznať základné kategórie pre opis kultúrnych fenoménov.
Aby dosiahol tento štandard, mal by
•	študovať základy relevantných vedných disciplín - filozofie, kultúrnej antropológie, sociológie, estetiky, etiky, religionistiky, histórie
•	rozlišovať rôznorodé funkcie kultúry.
Výkonové štandardy
Schopnosti
A. 	Učiteľ by mal mať schopnosť prezentovať uvedomelú kultúrnu identitu.
Aby dosiahol tento štandard, mal by byť schopný
•	pomenovať a vyjadriť kultúrnu tradíciu, ku ktorej sa hlási a preukazovať porozumenie tejto tradície
•	predpokladať reakcie žiakov na učiteľovu kultúrnu identitu
•	uvedomovať si vzťah medzi svojou kultúrnou identitou a predmetom, ktorý vyučuje.
B. 	Učiteľ by mal byť empatický voči kultúrnej rôznorodosti, voči iným kultúrnym tradíciám.
Aby dosiahol tento štandard, mal by byť schopný
•	vyhľadávať kultúrne artefakty z iných kultúr, analyzovať a interpretovať ich
•	rešpektovať kultúrne tradície a kultúrne identity svojich žiakov, podnecovať ich k vzájomnej úcte, neustále vyhodnocovať kultúrnu rôznorodosť triedy
•	podporovať prejavy rôznych kultúrnych tradícií v triede a pomáhať riešiť konflikty medzi nimi
C. 	Učiteľ by mal rešpektovať individuálne potreby žiakov.
Aby dosiahol tento štandard, mal by byť schopný
•	chápať a vyhodnocovať individuálne potreby žiakov
•	rešpektovať rozdiely v štýloch učenia u svojich žiakov
•	podnecovať „samoučiace“ postupy u svojich žiakov 
•	uvedomovať si vplyv „skrytého kurikula“ (atmosféry a organizácie školy) na žiakov a prispôsobovať tomu svoje metodické postupy.
D. Učiteľ by mal ovládať pestré pedagogické metódy vhodné pre rozvoj kultúrnej rôznorodosti.
Aby dosiahol tento štandard, mal by byť schopný
•	používať metódy, ktoré rozvíjajú vyššie kognitívne funkcie žiakov
•	používať metódy, ktoré rozvíjajú nekognitívne zložky osobnosti žiakov, ako je emocionalita, predstavivosť a iné
•	vytvárať si individuálne metodické postupy rešpektujúce osobitosti jeho žiakov
•	zadávať provokujúce úlohy, na riešenie ktorých existuje viacero ciest
•	nachádzať kultúrne súvislosti v rôznych úlohách, ktoré sa počas vyučovania vyskytnú
•	používať na hodinách materiál pochádzajúci z rôznych kultúr
•	vedieť transformovať učebné osnovy do učebných plánov vhodných pre jeho triedu.
Zručnosti
A.	Učiteľ by mal mať rozvinuté komunikačné zručnosti.
Aby dosiahol tento štandard, mal by
•	vedieť zrozumiteľne a jednoznačne vyjadrovať, čo si myslí a cíti
•	pozorne počúvať druhých ľudí
•	vedieť klásť otázky
•	využívať verbálne a neverbálne vyjadrovacie prostriedky v komunikácii
•	umožňovať rôznorodé spôsoby komunikácie v triede
•	odhaľovať rutinné správanie a rutinné reakcie u žiakov
•	používať konštruktívnu spätnú väzbu
•	vedieť pracovať s informačnou technológiu a internetom.
B. Učiteľ by mal kriticky myslieť.
Aby dosiahol tento štandard, mal by
•	analyzovať a interpretovať fakty a skutočnosti okolo seba
•	uvedomovať si vlastné predsudky a poukazovať na predsudky iných
•	odhaľovať rutinné spôsoby myslenia
•	variabilne pristupovať k svojmu okoliu
•	predpokladať vznik rôznorodých situácií v triede a vedieť sa v nich orientovať.
C. Učiteľ by mal byť jazykovo zdatný.
Aby dosiahol tento štandard, mal by
•	ovládať mimo materinského jazyka aspoň jeden druhý jazyk v písanej a hovorenej podobe
•	chápať kultúrno-historické postavenie svojho materinského jazyka
•	rozumieť kultúrno-historickému postaveniu jazykov, ktoré sú materinskými jazykmi jeho žiakov
•	vedieť pomenovať svetové jazyky a regionálne nadnárodné jazyky.
D. 	Učiteľ by mal ovládať rôzne postupy na riešenie konfliktov.
Aby dosiahol tento štandard, mal by
•	otvorene a presne vyjadrovať svoje názory a záujmy a viesť iných k tomu istému
•	vedieť zaujať stanovisko, vyjadriť ho a argumentovať v prospech tohto stanoviska
•	vedieť vyjednávať
•	vedieť tvoriť kompromisy a hľadať konsenzus
•	vedieť riadiť prácu a komunikáciu v kultúrne rôznorodej skupine
•	vedieť vytvárať a udržiavať v triede psychicky bezpečné prostredie.
E. 	Učiteľ by mal používať rôznorodé hodnotenie žiakov.
Aby dosiahol tento štandard, mal by
•	využívať rôzne diagnostické metódy pre zisťovanie stavu vedomostí, zručností, schopností a postojov žiakov
•	využívať formálne aj neformálne hodnotenie
•	rozlišovať spätnú väzbu žiakov v priebehu práce od výsledného komplexného zhodnotenia výsledku práce
•	rešpektovať kultúrnu rôznorodosť žiakov v ich citlivosti na rôzne spôsoby hodnotenia
•	nerozlišovať v hodnotení na základe farby pleti, pôvodu, pohlavia, majetku a pod., vyhýbať sa v hodnotení akejkoľvek diskriminácii
•	využívať rôzne stratégie a formy hodnotenia - kontrolnú, motivačnú, diagnostickú, didaktickú, projektovú - pre triedu ako celok aj pre jednotlivých žiakov
•	vedieť pracovať s rôznymi pomôckami pre hodnotenie - otázky, testy, portfólio, obrázky, mimika a gesto, známka a pod.
•	pozitívne hodnotiť interkultúrne kompetencie žiakov
•	využívať hodnotenie na rozvoj životných stratégií detí a nie na kontrolu osvojených informácií.
F. 	Učiteľ by mal vytvárať vlastné pedagogické materiály vhodné pre multikultúrnu výchovu.
Aby dosiahol tento štandard, mal by
•	reflektovať zvláštnosti svojho regiónu a svojich žiakov, vedieť pretransformovať ich do špecifických materiálov a do špecifických metodík
•	vedieť skonštruovať jednoduchšie pedagogické materiály, ktoré môže používať samostatne alebo ako doplnky k celoštátnym učebniciam
•	prinášať do triedy artefakty z rôznych kultúrnych tradícií
•	riadiť prácu žiakov s veľmi rôznorodými kultúrnymi artefaktmi
•	podporovať žiakov v ich vlastnom výbere učebných pomôcok
•	poskytovať žiakom učebné materiály z iných kultúrnych tradícií
•	vnášať do vyučovania materiály z reálneho života žiakov
•	zamedziť vstupu takých učebných materiálov, ktoré by podnecovali akúkoľvek formu diskriminácie.
Osobnostné štandardy
Postoje
A. 	Učiteľ by mal pozitívne hodnotiť rôznorodosť ľudí.
Aby dosiahol tento štandard, mal by
•	chápať nevyhnutnosť a komplexnosť diferencovanosti v kultúrnych tradíciách ľudstva
•	chápať pozitívny dopad rôznorodosti pre rozvoj ľudskej spoločnosti a kultúry
•	chápať rôznorodosť ako neodstrániteľnú vlastnosť ľudstva
•	rešpektovať rôznorodosť ciest k ľudskému šťastiu
•	uvedomovať si neopakovateľnú hodnotu jedinca.
B. 	Učiteľ by mal pozitívne hodnotiť jednotu ľudstva a spoluprácu medzi ľuďmi.
Aby dosiahol tento štandard, mal by
•	vážiť si ľudstvo ako jedinečné obyvateľstvo Zeme
•	chápať nevyhnutnosť spolupráce medzi ľuďmi ako podmienku prežitia a ako podmienku zdravého rozvoja
•	vážiť si vzájomnú podporu ľudí v rôznych aktivitách
•	podporovať vzájomné pochopenie a spoluprácu medzi ľuďmi
C. Učiteľ by mal mať rozvinutú osobnostnú sebareflexiu.
Aby dosiahol tento štandard, mal by
•	neustále overovať východiská svojho svetonázoru
•	reflektovať svoje rôzne sociálne roly a zvlášť komplexne reflektovať rolu učiteľa
•	vyhľadávať, analyzovať a interpretovať odlišné pohľady na svet
•	snažiť sa odstraňovať svoje predsudky.
D. Učiteľ by mal byť zástancom kultúrneho relativizmu.
Aby dosiahol tento štandard, mal by
•	chápať každú kultúru ako neopakovateľný socio-kultúrny systém
•	nenadraďovať žiadnu kultúru inej.
E. 	Učiteľ by mal odmietnuť akékoľvek centristické tendencie vo svojom svetonázore a u iných ľudí.
Aby dosiahol tento štandard, mal by
•	odmietať sexizmus z mužskej i ženskej strany
•	odmietať akúkoľvek formu rasizmu a etnickej diskriminácie
•	odmietať akúkoľvek formu vyvyšovania jednej kultúry a znevažovania iných kultúr
•	odmietať akúkoľvek diskrimináciu a znevažovanie na základe veku
•	odmietať akúkoľvek formu regionálnej diskriminácie a diskriminácie na základe krajiny pôvodu človeka
•	odmietať vyvyšovanie niektorých sociálnych skupín nad iné a akúkoľvek diskrimináciu na základe sociálneho pôvodu človeka.
F. Učiteľ by si mal vážiť a rešpektovať princípy demokracie.
Aby dosiahol tento štandard, mal by
•	vážiť si a rešpektovať právnosť
•	rešpektovať práva väčšiny a práva menšiny
•	rešpektovať rôzne generácie ľudských práv
•	rešpektovať rovnosť ľudí, rás, národov, štátov
•	rešpektovať právo na súkromný život, ale akceptovať princípy spoločného dobra
•	snažiť sa o rovnosť šancí pre všetkých žiakov.
G. 	Učiteľ by si mal vážiť kultúru a kultúrnosť.
Aby dosiahol tento štandard, mal by
•	snažiť sa o rozvoj svojej kultúrnosti vo voľnom čase - vlastným pričinením, v spolupráci so životným partnerom a priateľmi, s využitím médií a pod.
•	cieľavedome a uvedomele apercipovať súčasnú kultúru vo svojom prostredí i z iných kultúrnych tradícií 
•	mať rozvinuté medzikultúrne uvedomenie, t.j. povedomie rôznorodosti kultúr, ich principiálnej rovnosti a ich vzájomného ovplyvňovania
•	viesť svojich žiakov k uvedomeniu si hodnoty kultúry pre človeka